Primer: La disposició transitòria primera de la Llei 18/2002, de 5 de juliol, de cooperatives, estableix que les cooperatives constituïdes abans de la promulgació de l'esmentada Llei han d'adaptar-hi els estatuts socials en el termini màxim de dos anys d'ençà de la seva promulgació.
Un cop passat el termini de dos anys sense que la cooperativa hagués complert la seva obligació de presentar els nous estatuts, quedava desqualificada per resolució del conseller o consellera competent en matèria de cooperatives.
Segon: La Llei 7/2004, de 16 de juliol, de mesures fiscals i administratives, en el seu article 46 va modificar els apartats 1 i 2 de la disposició transitòria primera de la Llei 18/2002 en el sentit següent: es va prorrogar el termini d'adaptació i presentació dels estatuts fins al 31 de desembre de 2005; un cop ultrapassat el termini sense haver presentat els estatuts, la cooperativa quedarà desqualificada per resolució del conseller o consellera competent en matèria de cooperatives, a proposta del director o directora general competent en aquesta matèria.
Tercer: Durant l'any 2005 s'han fet trameses de correu a les cooperatives que encara no havien presentat els estatuts per accelerar la seva presentació i evitar la presentació en massa el darrer trimestre de l'any, és a dir, quan finalitzi el termini improrrogable establert per llei.
Així mateix, mitjançant la pàgina web del Departament s'ha estat informant de l'obligatorietat de la presentació, així com dels tràmits i models d'estatuts que cal seguir per fer l'adaptació.
Això no obstant, en data 31 de maig de 2005, s'havien presentat a qualificar-se i inscriure's el 14,94% de les adaptacions d'estatuts de les cooperatives inscrites i, per tant, segons les dades que consten en el nostre Registre, quedarien pendents d'adaptar els seus estatuts, aproximadament, unes 8.905 cooperatives.
Quart: L'article 32 del Decret 203/2003, d'1 d'agost, sobre l'estructura i el funcionament del Registre General de Cooperatives de Catalunya, estableix un termini per a la qualificació i la inscripció de tres mesos des de la presentació de la sol·licitud al Registre.
A la disposició addicional quarta de la Llei 18/2002, de 5 de juliol, de cooperatives, que estableix els supòsits específics de silenci negatiu, no es recull la modificació d'estatuts que implicaria l'adaptació dels estatuts a la Llei de cooperatives, i, per tant, un cop transcorreguts tres mesos d'ençà de la sol·licitud d'inscripció, si aquesta no s'ha produït, s'entendrà que la sol·licitud ha estat considerada.
Primer: La Direcció General d'Economia Cooperativa, Social i d'Autoocupació és competent per resoldre aquest expedient, segons el que disposa l'article 9.21 de l'Estatut d'autonomia de Catalunya, aprovat per la Llei orgànica 4/1979, de 18 de desembre; el Decret 127/1999, de 4 de maig, i el Decret 68/2004, de 20 de gener, de reestructuració de diversos departaments de la Generalitat de Catalunya.
En concret, el Decret 127/1999, de 4 de maig, estableix que corresponen a aquesta Direcció General les propostes d'ordenació i la gestió de les funcions atribuïdes al Departament de Treball en matèria de cooperatives i de societats laborals.
Segon: L'article 42.6 de la Llei 30/1992, de 26 de novembre, de règim jurídic de les administracions públiques i del procediment administratiu comú, estableix que:
"Quan el nombre de les sol·licituds formulades o les persones afectades pugui implicar un incompliment del termini màxim de resolució, l'òrgan competent per resoldre, a proposta raonada de l'òrgan instructor, o el superior jeràrquic de l'òrgan competent per resoldre, a proposta d'aquest, poden habilitar els mitjans personals i materials per complir el despatx adequat i en el termini escaient.
"Excepcionalment, es pot acordar l'ampliació del termini màxim de resolució i notificació, mitjançant motivació clara de les circumstàncies concurrents i només una vegada exhaurits tots els mitjans a disposició possibles.
"Si s'acorda, finalment, l'ampliació del termini màxim, aquest no pot ser superior a l'establert per a la tramitació del procediment.
"Contra l'acord que resolgui sobre l'ampliació de terminis, que s'ha de notificar a les persones interessades, no es pot interposar recurs."
Tercer: En compliment amb allò que estableix l'article 42.6 de la Llei 30/1992, de 26 de novembre, de règim jurídic de les administracions públiques i del procediment administratiu comú, durant el mes de juny de 2005 s'han rebut les propostes d'acord d'ampliació dels terminis per qualificar i inscriure en el Registre de Cooperatives els actes dels expedients presentats fins al dia 31 de desembre de 2005 (inclòs), dictades pels directors territorials del Departament de Treball i Indústria a Barcelona (proposta de data 7 de juny), Girona (de data 6 de juny), Lleida (de data 6 de juny), Tarragona (de data 7 de juny) i les Terres de l'Ebre (de data 30 de juny), i per la subdirectora general d'Economia Social i Cooperatives (proposta de data 10 de juny de 2005).
"La publicació, en els termes de l'article següent, substitueix la notificació i té els mateixos efectes en els casos següents:
"a) Quan l'acte tingui per destinatari una pluralitat indeterminada de persones o quan l'Administració consideri que la notificació efectuada a un sol interessat és insuficient per garantir la notificació a tot; en aquest últim cas, és addicional a la notificació efectuada." (...)
Aquesta publicació, destinada a una pluralitat indeterminada de persones, no obsta a la notificació individual a les persones interessades.
Així, tal com estableix l'article 42.6 en relació amb l'article 58 de la Llei 30/1992, de 26 de novembre, un cop sol·licitada l'adaptació dels estatuts, queda perfectament identificada la persona destinatària de la resolució d'ampliació de termini, de manera que, a partir d'aquest moment, ja no es tracta d'una persona indeterminada, sinó que es tracta d'un destinatari concret i determinat, i, per tant, cal notificar l'acord d'ampliació del termini de resolució en la forma establerta a l'article 59 de l'esmentada Llei.
Cinquè: L'article 60 de la Llei 30/1992, de 26 de novembre, estableix:
Els actes administratius han de ser objecte de publicació quan ho estableixin les normes reguladores de cada procediment o quan ho aconsellin raons d'interès públic apreciades per l'òrgan competent.
La publicació d'un acte ha de contenir els mateixos elements que els que el punt 2 de l'article 58 exigeix pel que fa a les notificacions.
També és aplicable a la publicació el que estableix el punt 3 del mateix article." (...)
Atès que es vol donar la major difusió possible a l'acord d'ampliació del termini, i atès que és impossible conèixer, amb antelació al 31 de desembre de 2005, les cooperatives que presentaran l'adaptació dels seus estatuts a la Llei de cooperatives, es considera convenient la publicació d'aquest acord al Diari Oficial de la Generalitat de Catalunya.
Sisè: Atès que ha estat materialment impossible habilitar els mitjans necessaris perquè el procediment de qualificació i inscripció en el Registre de Cooperatives pugui resoldre els expedients presentats fins al 31 de desembre de 2005 dins del termini de tres mesos que estableix la Llei 18/2002, de 5 de juliol, de cooperatives;
Vistos els preceptes legals citats i d'altres de convenient aplicació,
Resolc:.1 Ampliar fins a tres mesos més el termini inicialment establert en tres mesos a l'article 32 del Decret 203/2003, d'1 d'agost, per resoldre i notificar en el procediment d'inscripció de documents en el Registre General de Cooperatives de Catalunya, en relació amb els expedients presentats a partir de l'endemà de la publicació d'aquest acord i fins al 31 de desembre de 2005, inclòs..2 Publicar aquesta Resolució al Diari Oficial de la Generalitat de Catalunya.
Contra aquesta Resolució, que resol sobre l'ampliació de terminis, no es pot interposar cap recurs.